Verhogings vir plaaslike regeringsbeamptes kos R90 miljoenŉ Vyf persent verhoging is vir plaaslike regeringsbeamptes in 278 munisipaliteite goedgekeur en sal die belastingbetaler sowat R90 miljoen uit die sak jaag, berig Sunday Times. Die uitvoerende burgemeesters van die land se agt metropolitaanse munisipaliteite wat meer as R1 miljoen per jaar verdien sal ook verhogings kry. Die bepalings van die salarisverhogings is verlede week deur Lechesa Tsenoli, minister van koöperatiewe regering, gepubliseer. Die salarisverhogings vir raadslede sluit onder meer versekering in vir indien hulle gedurende oproer aangeval sou word. Dit kom nadat president Jacob Zuma vroeër R45 miljoen se verhogings vir ministers, premiers en LP’s goedgekeur het ten spyte van ŉ voorstel dat regeringsbeamptes wat meer as R1 miljoen per jaar verdien nie ŉ verhoging kry nie. Voorsitters van komitees by die land se kleinste munisipaliteite sal ŉ minimum jaarlikse salaris van R439 546 ontvang terwyl burgmeesterkomiteelede in die grootste munisipaliteite ŉ maksimum salaris van R883 158 sal ontvang.